SL Uradni list Evropske unije L 95/24

IZVEDBENA UREDBA KOMISIJE (EU) št. 324/2014

z dne 28. marca 2014

o sprejetju posebnih ukrepov za podporo trgu za prašičje meso na Poljskem

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) št. 1308/2013 Evropskega parlamenta in Sveta z dne 17. decembra 2013 o vzpostavitvi skupne ureditve trgov kmetijskih proizvodov in razveljavitvi uredb Sveta (EGS) št. 922/72, (EGS) št. 234/79, (ES) št. 1037/2001 in (ES) št. 1234/2007 (1) ter zlasti člena 220(1)(a) Uredbe,

ob upoštevanju naslednjega:

(1) Direktiva Sveta 2002/60/ES (2) določa minimalne ukrepe, ki jih je treba uporabljati v Uniji za nadzor nad afriško prašičjo kugo. Zato mora Poljska v skladu z Izvedbenim sklepom Komisije 2014/100/EU (3), kot je bil potrjen z Izvedbenim sklepom Komisije 2014/134/EU (4), in Izvedbenim sklepom Komisije 2014/178/EU (5) zagotoviti, da območje na njenem ozemlju, na katerem je prisotna navedena bolezen, zajema vsaj okuženo območje s seznamov v prilogah k tem sklepom. Za preprečitev širjenja afriške prašičje kuge in za preprečitev morebitnih nadaljnjih motenj v trgovini na Poljskem in v drugih državah je Poljska 26. februarja 2014 (6) sprejela dodatne preventivne ukrepe na navedenem okuženem območju. Posledično za trženje svežega prašičjega mesa in proizvodov iz prašičjega mesa z okuženega območja veljajo posebni nadzorni ukrepi, obvezno označevanje s posebno oznako zdravstvene ustreznosti in uporaba nekaterih tržnih omejitev na enotnem trgu.

(2) Omejitve trženja svežega prašičjega mesa in proizvodov iz prašičjega mesa, ki so posledica uporabe teh veterinarskih ukrepov, pomenijo znatno znižanje cen na prizadetih območjih in povzročajo motnje na trgu za prašičje meso na navedenih območjih. Zato je Poljska 5. marca 2014 Komisijo zaprosila, naj uvede posebne ukrepe za podporo trgu, kot so določeni v Uredbi (EU) št. 1308/2013. Take ukrepe, ki se uporabljajo samo za sveže prašičje meso in proizvode iz prašičjega mesa, pridobljenega iz prašičev, vzrejenih na območjih, ki jih omejitve neposredno zadevajo, bi bilo treba sprejeti samo za nujno potrebno obdobje.

(3) Znesek pomoči bi moral biti izražen kot znesek na 100 kilogramov teže trupa primernih živali za omejeno količino in z največjo težo trupa na žival, za katero se dodeli pomoč. Znesek pomoči bi bilo treba določiti ob upoštevanju zadnjih tržnih informacij.

(4) Za prašiče, vzrejene na zadevnih območjih, bi morala biti podpora pogojena z dostavo živali v klavnice, njihovim zakolom ter označevanjem in trženjem pridobljenega mesa ali mesnih proizvodov v skladu s strožjimi veterinarskimi pravili, ki se uporabljajo na zadevnih območjih na dan dostave.

(5) Pristojni organi na Poljskem bi morali uporabljati vse potrebne ukrepe nadzora in spremljanja ter ustrezno obveščati Komisijo. Prevoz in zakol primernih živali in po potrebi končna obdelava ter dajanje na trg svežega prašičjega mesa in proizvodov iz prašičjega mesa, pridobljenega iz navedenih živali, bi morali potekati pod nadzorom pristojnih organov.

(6) Na zadevnih ozemljih že več tednov veljajo omejitve trženja svežega prašičjega mesa in proizvodov iz prašičjega mesa, kar je povzročilo motnje na trgu in izgubo dohodka za proizvajalce ter znatno povečanje teže živali, kar je posledično privedlo do nesprejemljivih razmer za dobrobit živali. Zato bi morali ukrepi iz te uredbe zajemati živali, dostavljene od 26. februarja 2014, ki je datum sprejetja poljskih preventivnih ukrepov. Razmere na trgu in učinek tega ukrepa je treba ponovno oceniti glede na nadaljnji razvoj, zato bi bilo treba ukrep uporabljati le za obdobje treh mesecev.

(7) Ukrepi iz te uredbe so v skladu z mnenjem Odbora za skupno ureditev kmetijskih trgov –

SPREJELA NASLEDNJO UREDBO:

Člen 1

1. Poljski se dovoli, da dodeli pomoč za zakol naslednjih živali in dajanje na trg svežega prašičjega mesa in proizvodov iz prašičjega mesa, pridobljenega iz njih, v skladu z ustrezno veterinarsko zakonodajo:

(a) prašiči iz oznake KN 0103 92 19;

(b) svinje iz oznake KN 0103 92 11.

2. Pomoč iz odstavka 1 se dodeli le, če so izpolnjeni naslednji pogoji:

(a) živali so bile v ustreznih obdobjih vzrejene na območjih s seznama v Prilogi k Izvedbenemu sklepu 2014/100/EU ali Izvedbenemu sklepu 2014/134/EU ali v delu II Priloge k Izvedbenemu sklepu 2014/178/EU ali v katerem koli drugem izvedbenem sklepu Komisije, sprejetem v zvezi s tem, in za prašičje meso iz živali, vzrejenih na navedenih območjih, veljajo nekatere omejitve trženja zaradi afriške prašičje kuge;

(b) živali so bile 26. februarja 2014 prisotne na območjih iz točke (a) ali so bile rojene in vzrejene na navedenih območjih po navedenem datumu;

(c) na območju, na katerem so bile navedene živali vzrejene na datum, ko so bile dostavljene v klavnico, se uporabljajo dodatni preventivni ukrepi, določeni z Uredbo ministra za kmetijstvo in razvoj podeželja na Poljskem z dne 26. februarja 2014 o ukrepih, ki jih je treba sprejeti v zvezi s pojavom afriške prašičje kuge pri divjih prašičih, ali s katerimi koli drugimi nacionalnimi predpisi, ki so bili sprejeti v zvezi s tem in ki določajo omejitve trženja prašičjega mesa zaradi afriške prašičje kuge.

Člen 2

Pomoč iz člena 1 se šteje za poseben ukrep za podporo trgu, kot je določen v členu 4(1)(a) Uredbe (EU) št. 1306/2013 Evropskega parlamenta in Sveta (7).

Člen 3

1. Proizvajalci prašičjega mesa lahko zaprosijo za pomoč iz člena 1 („pomoč“) za živali, zaklane od 26. februarja 2014 do 25. maja 2014.

2. Pomoč je izražena v znesku 35,7 EUR na 100 kilogramov teže trupa, evidentirane za dostavljene živali. Komisija lahko ta znesek prilagodi, da se upošteva razvoj trga.

3. Pomoč za živali s težo trupa več kot 100 kilogramov ne presega zneska pomoči, določenega v odstavku 2 za prašiče s težo trupa 100 kilogramov.

4. Petdeset odstotkov izdatkov za pomoč, ki skupaj zajema največ 20 000 ton prašičjih trupov, se financira iz proračuna Unije.

5. Izdatki so do financiranja Unije upravičeni samo, če jih Poljska upravičencu izplača do 31. avgusta 2014.

6. Pomoč se plača Poljski po zakolu prašičev in dajanju prašičjega mesa in proizvodov iz prašičjega mesa, pridobljenega iz njih, na trg v skladu z veljavnimi veterinarskimi pravili in po zaključku preverjanj v skladu s členom 4.

Člen 4

1. Poljska sprejme vse potrebne ukrepe, vključno z izčrpnimi upravnimi in fizičnimi preverjanji, da zagotovi skladnost s pogoji iz te uredbe. Poljski organi poleg tega:

(a) nadzorujejo prevoz živali s kmetijstva v klavnico z uporabo standardiziranih kontrolnih seznamov, ki vključujejo sezname tehtanja in štetja, vključno z izvorom in namembnim krajem živali;

(b) zagotavljajo, da so vsi proizvodi, za katere se dodeli pomoč, v skladu z omejitvami, ki se uporabljajo na ozemljih iz točke (a) člena 1(2);

(c) vsaj enkrat na koledarski mesec opravijo upravna in računovodska preverjanja v vsaki sodelujoči klavnici, da zagotovijo, da se je z vsemi živalmi in pridobljenim mesom, dostavljenimi od 26. februarja 2014 ali od zadnjega takega preverjanja in za katere se lahko vloži vloga za pomoč, ravnalo v skladu s to uredbo;

(d) zagotavljajo preglede na kraju samem in podrobna poročila o njih, pri čemer zlasti navedejo: (i) težo in skupno število primernih živali na serijo, ki se prevažajo s kmetij, datum in čas njihovega prevoza do klavnice ter prihod tja; (ii) število prašičev in svinj, ki so bili zaklani v klavnici, težo vsakega trupa in dovolilnico za prevoz živali ter številke zalivk prevoznih sredstev za živali, ki so bile zaklane po začetku veljavnosti te uredbe.

2. Preverjanja in pregledi iz odstavka 1 se opravijo pred izplačilom pomoči. Poljska najpozneje 10 dni po začetku veljavnosti te uredbe Komisijo obvesti o ukrepih in preverjanjih, uvedenih v skladu s tem členom.

Člen 5

1. Poljska vsako sredo za predhodni teden Komisiji sporoči naslednje informacije:

(a) število svinj in število drugih prašičev, dostavljenih za zakol v skladu s to uredbo, ter njihovo skupno težo trupov;

(b) oceno finančnih stroškov za vsako kategorijo živali iz člena 1(1).

Prvo sporočilo zajema živali, dostavljene za zakol po 26. februarju 2014 v skladu s to uredbo. Obveznost iz prvega pododstavka se uporablja do 4. junija 2014.

2. Poljska najpozneje 30. junija 2014 Komisiji pošlje podrobno poročilo o izvajanju te uredbe, vključno s podatki o izvajanju preverjanj, pregledov in nadzora v skladu s členom 4.

Člen 6

Ta uredba začne veljati dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 28. marca 2014 Za Komisijo Predsednik José Manuel BARROSO

(1) UL L 347, 20.12.2013, str. 671.

(2) Direktiva Sveta 2002/60/ES z dne 27. junija 2002 o določitvi posebnih ukrepov za nadzor nad afriško prašičjo kugo (UL L 192, 20.7.2002, str. 27).

(3) Izvedbeni sklep Komisije 2014/100/EU z dne 18. februarja 2014 o nekaterih začasnih zaščitnih ukrepih v zvezi z afriško prašičjo kugo na Poljskem (UL L 50, 20.2.2014, str. 35).

(4) Izvedbeni sklep Komisije 2014/134/EU z dne 12. marca 2014 o nekaterih zaščitnih ukrepih v zvezi z afriško prašičjo kugo na Poljskem (UL L 74, 14.3.2014, str. 63).

(5) Izvedbeni sklep Komisije 2014/178/EU z dne 27. marca 2014 glede nadzornih ukrepov za zdravje živali v zvezi z afriško prašičjo kugo v nekaterih državah članicah (glej stran 47 tega Uradnega lista).

(6) Uredba ministra za kmetijstvo in razvoj podeželja z dne 26. februarja 2014 o ukrepih, ki jih je treba sprejeti v zvezi s pojavom afriške prašičje kuge pri divjih prašičih (Dz.U. poz. 247).

(7) Uredba (EU) št. 1306/2013 Evropskega parlamenta in Sveta z dne 17. decembra 2013 o financiranju, upravljanju in spremljanju skupne kmetijske politike in razveljavitvi uredb Sveta (EGS) št. 352/78, (ES) št. 165/94, (ES) št. 2799/98, (ES) št. 814/2000, (ES) št. 1290/2005 in (ES) št. 485/2008 (UL L 347, 20.12.2013, str. 549).